Werkloosheid styg, maar minder ly hongerFoto ter illustrasie: (Foto: Facebook) Ietwat minder kinders het tussen November verlede jaar en Februarie vanjaar honger gely teenoor vroeër verlede jaar, ten spyte daarvan dat werkloosheid in dieselfde tydperk toegeneem het. Só lui ŉ verslag van die nasionale studie oor inkomste-dinamika en mobiele koronavirus-opname (NIDS-CRAM), wat die afgelope week bekendgemaak is. Dit is die vierde opname van sy soort onder Suid-Afrikaanse huishoudings sedert die uitbreek van die pandemie in Maart verlede jaar. Hiervolgens het 16% van kinders in Suid-Afrika teen November honger gely, teenoor 14% in Februarie vanjaar. Dit is egter steeds hoër as die 12% wat in Julie aangeteken is en amper dubbel soveel as die 8% respondente wat voor die Covid-19-pandemie aangedui het dat kinders in hul huishouding honger ly. Meer as ŉ derde (39%) van huishoudings het aangedui dat hulle tussen November en Januarie nie genoeg geld gehad het om kos te koop nie. Dit is ook effens minder as die 41% in die voorafgaande maande. “As ons na die syfers sedert die begin van die pandemie kyk, het tweederdes van Suid-Afrikaanse huishoudings die afgelope jaar ten minste een keer ŉ tekort aan kos gehad,” lui die verslag. ŉ Derde (32%) van respondente het die afgelope jaar aangedui dat ŉ kind in hul huishouding die voorafgaande week honger gely het. Die studie het ook na werkloosheid tussen November en Februarie gekyk. Dié opname wys dat minder Suid-Afrikaners (52%) tussen 18 en 64 jaar oud teen Februarie in diens was, in vergelyking met November verlede jaar (55%). “Dit dui daarop dat die tweede reeks streng inperkings, wat tussen Desember en Januarie ingestel is, tot verdere werksverliese gely het.” Volgens die studie was vroue meer geneig om hul werk te verloor, en minder geneig om tussen November en Februarie aangestel te word. “Dit is waarskynlik omdat meer vroue in dié bedryfsoorte aangestel is wat die hardste deur inperkings geraak is.”